text: 
  TILKNAPPET
  
  Vinteren har været barsk og drøj for Brøndby-ledelsens ellers så 
  velplejede image.
  
  Efter at Bjerregaard havde fået udtalt, at sportsjournalister ikke er 
  så gode til at læse fodbold-finanstal, begyndte dagbladet Børsen at 
  tackle mesterklubben.
  
  Senest har Børsen gravet så dybt i klubøkonomien, at den frygter for 
  Brøndbys InterBank-ruin og for klubbens troværdighed.
  
  Også Bjerregaards komplicerede private spekulationer i og omkring 
  Brøndby IF er blevet hudflettet på en lidet flatterende måde.
  
  Højfinansernes tidsalder i Brøndby IF har forvandlet en tidligere så 
  åbenhjertig fodboldklub til en tavs, tilknappet erhvervsvirksomhed, der 
  døgnet rundt vogter mistænksomt over sin store bankhemmelighed.
  
  Præcis som Morten Olsen før hver Superliga-kamp våger og vogter over 
  sin startopstilling til almindelig undren og irritation for Brøndbys 
  tilskuer-kunder.
  
  TROVÆRDIGHED
  
  Brøndby er blevet den lukkede klub, der spekulerer stort uden for 
  banen og småt indenfor.
  
  Sidste uges juridisk pletfri, men moralsk diskutable " magtovertagelse 
  " af Per Pedersen styrker næppe Brøndbys trængte image, men vil 
  uvægerlig skærpe mistilliden til den blågule Superliga-supermagt.
  
  
  
  